Sikloon Idai: Omvang van krisis nog nie bepaal‘n Pad wat beskadig is in Beira, Mosambiek nadat sikloon Idai die gebied getref het [15 Maart 2019]. (Foto: Denis Onyodi/IFRC via AP) Met berigte dat minstens 400 000 mense in Sentraal-Mosambiek dakloos gelaat is, het die IFRC gewaarsku dat dit dae kan neem voordat die volle omvang van die “humanitêre ramp” duidelik sal word. Sikloon Idai was een van die dodelikste storms wat dié suidoostelike Afrika-land in dekades getref het en nedersettings is volledig deur vloedwater meegesleur. Die sikloon het Beira, ŉ hawestad aan die Indiese Oseaan, Donderdag laat getref voordat die sterk winde en swaar reën na Zimbabwe en Malawi beweeg het. Daar word vermoed dat die dodetal in Mosambiek soveel as 1 000 kan wees. Ongeveer 90% van Beira is vernietig. Sowat 89 mense is ook in Chimanimani in Zimbabwe dood toe riviere oorstroom het en mense by paaie en brûe afgespoel is. Jamie LeSueur, die leier van reddingspogings vir die IFRC in Beira, het die ramp as “die ergste humanitêre krisis in Mosambiek se geskiedenis” bestempel. Mense dra hul persoonlike besittings deur die vloedwater in Beira, Mosambiek nadat sikloon Idai die gebied getref het [15 Maart 2019]. (Foto: Denis Onyodi/IFRC via AP) “Reddingswerkers is besig om mense wat op dakke en bome vasgevang is, na veiligheid te bring. Baie, baie gesinne het alles verloor,” het LeSueur gesê. LeSueur het verder gesê vloedwater is meters diep in sommige gebiede naby die Buzi- en- Pungwerivier. Soveel só dat die vloedwater huise, telefoonpale en bome heeltemal bedek. “Die omvang van die lyding en verlies is nog steeds nie duidelik nie en ons verwag dat die aantal mense wat hierdeur geraak word sowel as die aantal mense wat hul lewens verloor het, kan styg,” het LeSueur gesê. Die IFRC en die plaaslike Rooikruis het Dinsdag ŉ noodversoek vir 10 miljoen Switserse frank (sowat R145 miljoen) gerig om 75 000 mense wat die ergste deur die ramp geraak word, te ondersteun. Die noodfondse sal hoofsaaklik vir skuiling, water en sanitasie aangewend word. Spanne van dié humanitêre organisasie het ook skuilingvoorraad aan gesinne in Beira uitgedeel. Inwoners in Beira, Mosambiek probeer van hul besittings uit die vloedwater red nadat sikloon Idai die gebied getref het [15 Maart 2019]. (Foto: Denis Onyodi/IFRC via AP) Hy het verduidelik hulpwerkers is bekommerd oor gesondheidsrisiko’s. “Siektes kan toeneem ná ŉ ramp soos dié weens besoedeling van die watervoorsiening. Dit kan uitbrekings van virale gastro-enteritis, hepatitis, cholera en ander siektes tot gevolg hê,” het hy gesê. Malaria is endemies tot Mosambiek en gevalle word veral gedurende die reënseisoen van Desember tot April aangemeld. Die onlangse oorstromings kan lei tot groot poele stilstaande water wat ideale broeiplekke vir muskiete kan word. Die internasionale komitee van die Rooikruis (ICRC) is ook betrokke en help om gesinne wat deur die sikloon van mekaar geskei is te herenig óf om vermiste persone te registreer. Die humanitêre komitee het ook ŉ forensiese spesialis ontplooi om die massas liggame op ŉ waardige wyse te bestuur. Die komitee het ook brandstof aan die Beira-hospitaal geskenk om te verseker dat dié noodsaaklike gesondheidsfasiliteit elektrisiteit het.